CELEX: 62021TN0134
Language: sl
Date: 2021-03-03 00:00:00
Title: Zadeva T-134/21: Tožba, vložena 3. marca 2021 – Malacalza Investimenti in Malacalza/ECB

3.5.2021   
            
            
               SL
            
            
               Uradni list Evropske unije
            
            
               C 163/41
            
         
      Tožba, vložena 3. marca 2021 – Malacalza Investimenti in Malacalza/ECB
      (Zadeva T-134/21)
      (2021/C 163/53)
      Jezik postopka: italijanščina
      
         Stranke
      
      
         Tožeči stranki: Malacalza Investimenti Srl (Genova, Italija) in Vittorio Malacalza (Genova) (zastopniki: L. Boggio, S. Carbone in A. D’Angelo, odvetniki)
      
         Tožena stranka: Evropska centralna banka
      
         Predlog
      
      Tožeči stranki Splošnemu sodišču predlagata, naj:
      
                  —
               
               
                  Evropski centralni banki naloži plačilo odškodnine:
               
            
                  —
               
               
                  za družbo Malacalza Investimenti s.r.l. v višini 870 525 670 EUR oziroma v večjem ali manjšem znesku, ki se bo v okviru določitve ex aequo et bono štel za pravičen;
               
            
                  —
               
               
                  za Vittoria Malacalzo v višini 4 546 022 EUR oziroma v večjem ali manjšem znesku, ki se bo v okviru določitve ex aequo et bono štel za pravičen;
               
            
                  —
               
               
                  za obe tožeči stranki v višini stroškov, ki so jima nastali v okviru postopka.
               
            
         Tožbeni razlogi in bistvene trditve
      
      Predmet te tožbe je predlog na podlagi členov 268 in 340 PDEU za povračilo škode, ki je tožečima strankama nastala zaradi več dejanj ECB, ki se nanašajo na izvajanje njene funkcije nadzora nad Banca Carige S.p.A. (Carige) in ki se kažejo tako v opustitvah dolžnega ukrepanja kot v škodljivem aktivnem ravnanju.
      Tožeči stranki v utemeljitev tožbe navajata naslednje razloge.
      
                  1.
               
               
                  V okviru prvega tožbenega razloga se zatrjuje, da je Evropska centralna banka (ECB) sodelovala pri oblikovanju prikaza stanja in obetov Banca Carige, pri čemer so delničarji, ki so zaupali v ta prikaz, vložili precejšnja sredstva v pridobitev delnic Banca Carige ter v vpis in izplačila povečanj kapitala; nato se je to zaupanje zrahljalo s protislovnimi ravnanji in s sprejemanjem protislovnih ukrepov, z naložitvijo neutemeljenih, nesorazmernih in tudi z drugih vidikov nezakonitih ukrepov, kar kot celota pomeni nezakonito in škodljivo ravnanje. V zvezi s tem se tožeči stranki sklicujeta med drugim in predvsem na: i) zaupanje, ustvarjeno glede stanja Banca Carige, ki je nastalo zaradi izvedbe povečanj kapitala v letih 2014 in 2015; ii) poznejše rahljanje tega zaupanja zaradi ravnanj in ukrepov ECB; iii) nezakonitost takih ukrepov in nezakonitost celotnega ravnanja, ki vključuje navedene ukrepe; iv) zaupanje, ustvarjeno glede stanja Banca Carige, ki je nastalo zaradi izvedbe povečanj kapitala v letu 2017; v) poznejše rahljanje tega zaupanja zaradi ravnanj in ukrepov ECB; vi) nezakonitost takih ukrepov in nezakonitost celotnega ravnanja, ki vključuje navedene ukrepe; vii) nezakonitost ukrepov ECB – zaradi katerih je nastala velika škoda, ki se kaže v izgubi vrednosti deležev delničarjev Banca Carige – ki naj bi povzročili odtujitev slabih posojil, na način in v obsegu, ki je neutemeljen, nesorazmeren ter v nasprotju z načelom enakega obravnavanja in z drugimi načeli.
               
            
                  2.
               
               
                  V okviru drugega tožbenega razloga se navaja, da je ECB izvajala neprimeren vpliv in vmešavanje v postopek upravljanja Banca Carige, pri čemer je spodbujala avtokratsko upravljanje izvršnih direktorjev, v nasprotju s pravili prava družb in običajnim pristopom kolegijskega upravnega organa, da bi zagotovila delovanje nepravilno naloženih ukrepov, s čimer je bil poleg tega onemogočen odziv na neprimerne in škodljive prakse upravljanja, ki jih je izvajalo vodstvo, in oslabljen položaj Banca Carige.
               
            
                  3.
               
               
                  V okviru tretjega tožbenega razloga se navaja, da je ECB sodelovala pri ustvarjanju zahtev, na podlagi katerih je utemeljila svojo nezakonito odločbo o imenovanju izredne uprave v Banca Carige, in da je s tem in z nadaljnjim ravnanjem sodelovala pri določitvi nezakonitosti povečanja kapitala ob izključitvi delniške opcije, odobrene leta 2019, kar je povzročilo precejšnjo izgubo vrednosti deležev delničarjev.
               
            
                  4.
               
               
                  V okviru četrtega tožbenega razloga se zatrjuje, da razlogi za odgovornost ECB ustrezajo splošni klavzuli iz člena 340, drugi in tretji odstavek, Pogodbe o delovanju Evropske unije (PDEU) ter nezdružljivosti – z več vidikov – ravnanj in ukrepov ECB z dolžnostmi, povezanimi z njenimi funkcijami nadzora, tudi v povezavi z varovanjem zdravega in preudarnega upravljanja bank, in kršitvi načel varstva lastnine, sorazmernosti, dobrega upravljanja, enakosti, nepristranskosti in enakega obravnavanja, preglednosti, dobre vere in varstva zaupanja, zlasti ob upoštevanju členov 17, 20 in 41 Listine Evropske unije o temeljnih pravicah, člena 5(4) Pogodbe o Evropski uniji in člena 16 Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL 2013, L 287, str. 63).
               
            
                  5.
               
               
                  V okviru petega tožbenega razloga se posebej glede tožeče stranke Vittoria Malacalze kot nekdanjega upravitelja in podpredsednika Banca Carige navajajo dejstva in razlogi, ki so posebej povezani s tem njegovim položajem.